‘Stabiele Zimbabwe in SA se beste belang’Rob Davies, minister van handel en nywerheid. Foto: ANA ŉ Onbestendige en sukkelende Zimbabwe is nie in Suid-Afrika se landsbelang nie en die regering sal alles in sy vermoë doen om dié buurland by te staan. Rob Davies, minister van handel en nywerheid, het tussen sessies by die Wêreld Ekonomiese Forum in Davos, Switserland, gesê Suid-Afrika oorweeg watter bydrae hy kan lewer om die krisis in Zimbabwe die hoof te bied. “Ons moet verstaan dat ŉ bestendige Zimbabwe wat ekonomies vooruitgaan in ons landsbelang is en as ons nie ŉ stabiele Zimbabwe het wat ekonomies kan vorder nie, sal Suid-Afrika daaronder ly en dis nie iets wat ons wil hê nie,” het Davies gesê. Lindiwe Sisulu, minister van internasionale betrekkinge en samewerking, het Dinsdag gesê Suid-Afrika sal die buurland ondersteun hoe hy ook al kan, maar binne die raamwerk van wat moontlik en bekostigbaar is. Sisulu het gesê Suid-Afrika is gedurig in verbinding met Zimbabwe. “Ons is gereed om hulle bystand te bied waar ons ook al kan. Ek is nie seker of dit geldelik sal wees of watter soort hulpleniging ons kan bied nie. Ons steun sal natuurlik afhang van watter soort bystand ons kan bied…. Dit sal nie noodwendig wees wat hulle nodig het nie, maar wat ons kan bekostig.” Luidens berigte het Suid-Afrika ŉ versoek van Zimbabwe in Desember vir ŉ lening van R16,6 miljard geweier. ŉ Reusetoename in dié land se brandstofpryse het onlangs gelei tot betogings, wat in onluste ontaard het toe die veiligheidsmagte in hoofsentrums soos Harare en Bulawayo met geweld op oproerige skares gereageer het. Zimbabwe se pres. Emmerson Mnangagwa was veronderstel om die beraad in Europa by te woon ná ŉ staatsbesoek aan Rusland, met sy superweelderige gehuurde Boeing 787 Dreamliner, maar het Sondag besluit om weens die krisis in sy land huiswaarts te keer.